ועדת הפנים ואיכות הסביבה, כנסת 16, פרוטוקול מספר 538, 2005-12-05 10:00

גאלב מג'אדלה: בוקר טוב, ברשות

גאלב מג'אדלה: כם נפתח את ישיבת ועדת הפנים באיכות הסביבה לדיון לפני האחרון בנושא הצעת חוק מיחזור שאריות צמיגים, התשס"ג - 2003 של חה"כ מיכאל נודלמן וקבוצת חברים (פ/413).

גאלב מג'אדלה: כדי שהאוצר יתכוננו טוב אני רוצה ליידע את המשתתפים כאן.

גאלב מג'אדלה: אנחנו היום מקיימים את הדיון הלפני האחרון.

גאלב מג'אדלה: הדיון האחרון יהיה כאן ב-19 לחודש ובו נצביע על הקריאה הראשונה והוא יעלה לקריאה ראשונה בכנסת בין ה-20 ל-21 לחודש, מועד, לפי כל הערכות, התפזרות הכנסת.

גאלב מג'אדלה: לקחנו את כל המקדמים ועשינו את כל האפשרויות ובחנו אותן כדי שלא ניתקע וכדי שהדבר יקרה מצד אחד, ומצד שני אפשרנו לייעוץ המשפטי של הכנסת להתכונן באופן ראוי כדי שיוכלו לתת לנו את הסיוע הטוב ביותר מבחינתם, אז לוח הזמנים ברור.

גאלב מג'אדלה: חבר הכנסת נודלמן, בבקשה.

מיכאל נודלמן: רציתי רק להגיד שאני בעד זה שהחוק יעבור לקריאה ראשונה למליאה, יהיה דין רציפות ואני אוכל בקדנציה הבאה להעביר אותו בקריאה שנייה ושלישית ואני רוצה לומר שלא יעזור לאף אחד לעשות פה טריקים כי יש למדינה צורך בחוק הזה.

מיכאל נודלמן: לא נודלמן, לנודלמן יש 11 חוקים, הוא יכול בלי החוק הזה אבל חברים, פה זה ועדת פנים ואיכות הסביבה, וזה חוק שהמדינה זקוקה לו.

מיכאל נודלמן: אני לא מדבר אל האנשים שמחכים לחוק הזה כדי להקים עסקים.

מיכאל נודלמן: גם פה יושבים כמה אנשים שרוצים שהחוק הזה יעבור.

מיכאל נודלמן: יש לוביסטים או אנשים שהם נגד החוק הזה אבל זו מציאות, יש אינטרסים אישיים, אנחנו צריכים לדאוג למדינה ולא לאינטרסים אישיים.

גאלב מג'אדלה: חבר הכנסת נודלמן, כפי שאתה יודע, שיקולים אישיים ומסחריים ואינטרסים זה דבר לגיטימי, דבר קיים, לא רק בהצעת החוק שלך, בכל הצעת חוק.

מיכאל נודלמן: אבל דבר ראשון צריך להיות האינטרסים של אזרחי המדינה.

גאלב מג'אדלה: אמרנו בפתיחת הדיון את לוח הזמנים ואנחנו נעמוד בזה ואנחנו נבצע את זה ואני חושב ש-3 חודשים קיימנו על הצעת החוק הזאת 3 דיונים.

גאלב מג'אדלה: מיצינו את כל היכולות וגם השתדלנו לאחד את רוב המחלוקות.

גאלב מג'אדלה: אתה מצדך ויתרת לא מעט והתפשרת וגם הגופים האחרים והמשרדים השונים.

מיכאל נודלמן: אני רוצה להגיד דבר נוסף.

מיכאל נודלמן: אני רוצה שזה יעבור לקריאה ראשונה ואני מוכן בקריאה שנייה ושלישית לשמוע ולעשות עוד פשרות אם יהיה צורך.

גאלב מג'אדלה: בסדר, תודה רבה.

יוסף נעים: הייתי רוצה רק לבקש דבר אחד מיושב הראש, פנייה אחת מאיגוד המוסכים, בשם הצמיגאים בישראל, עד שיעלה החוק הזה שהרשויות פשוט יעזבו את הצמיגאים ולא יעברו כל שני וחמישי ויגידו להם, ניתן לכם דוחות ואז מהפחד הם זורקים את הצמיגים לים ולוואדיות ולכל מיני מקומות שאחר כך אנחנו נבכה שנה בשביל לאסוף אותם.

יוסף נעים: יש 3 חודשים, חודשיים, עד שהחוק יעלה.

יוסף נעים: פשוט לרדת מאיתנו, אנחנו נשתדל לעשות את המירב על מנת לא לזרוק במכה אחת מאה צמיגים למכולה, נזרוק 10, 10, 5, 5, כל יום ולא נסגור אותם.

יוסף נעים: העירייה גם ככה אוספת את הצמיגים רק כשזה בכמויות גדולות היא נלחצת.

יוסף נעים: אנחנו נוציא מסמך לכל הצמיגיות בארץ לזרוק 5 עד 10 צמיגים ביום לא יותר, גם ככה אין עבודה.

יוסף נעים: מצד שני לא לעבור אותם כל החודש, במכה אחת לזרוק 100 צמיגים שזה עושה רושם לא טוב.

יוסף נעים: אם אני יכול שתיענה לבקשה הזאת אני אשמח.

גאלב מג'אדלה: אתה יודע שאני לא יכול להסכים לבקשה שלך.

יוסף נעים: ניסיתי.

איילת עציון: אדוני היושב ראש, הדיון האחרון שהתקיים היה בחודש אוגוסט שבו אושרו חלק מהסעיפים.

איילת עציון: הייתה איזושהי בעייתיות עם סעיף 4 שעוסק באיסור הטמנה, הייתה איזושהי הסתייגות של משרד המשפטים שהבנתי היום שהיא יושבה ואין עם הסעיף שום בעיה.

איילת עציון: היינו רוצים לשמוע את האוצר, הבנתי שהם רוצים להפעיל איזשהו מנגנון שקשור במכס.

איילת עציון: איפה זה עומד?

איילת עציון: איפה עומדת בכלל הסכמתם להצעת החוק?

איילת עציון: מי נציג האוצר שנמצא כאן?

ערן פולק: אני.

ערן פולק: העניין הוא לא כל כך המכס.

ערן פולק: אנחנו ישבנו כמה ישיבות עם נציגי יבואנים והיצרן כדי לנסות להבין מה הבעיות שיש עדיין בהצעת החוק.

ערן פולק: עלו שתי בעיות מרכזיות שחשבנו שהן דורשות פיתרון.

ערן פולק: בעיה אחת, נושא של אכיפת החוק על כל השחקנים שמשתתפים במנגנון הזה, בעצם לצורך העניין כל היבואנים, ואנחנו מנסים לחשוב על איזה מנגנון שיהיה ניתן לאכוף את ביצוע החוק על יבואנים.

ערן פולק: הבעיה השנייה הייתה הקשר הישיר שיש בחוק והמחויבות של יצרן ויבואנים למחזר את הצמיגים, שבעצם זה לא נמצא במרכז העבודה שלהם, סך הכל יבואן לצורך העניין,מביא מכולה, מפזר את הצמיגים ובזה נגמרה העבודה שלו.

ערן פולק: הטענה שלהם שחובת מיחזור מכניסה אותם לעולם חדש שאין להם בו שום יכולת לטפל.

ערן פולק: שתי הבעיות האלה הן בעיות שאנחנו חשבנו שיש בהן הרבה אמת, כרגע אין להן פתרון טוב בהצעת החוק.

ערן פולק: אנחנו מנסים לגבש מנגנונים אחרים.

ערן פולק: אחד מהם זה בעזרת שימוש במכס אבל זה דברים שעדיין לא נסגרו ולא תואמו עם המשרד לאיכות הסביבה ואני לא יודע לפרט אותם ברמה של נוסח.

ערן פולק: לכן זה טוב שיש עוד דיון ב-19 ואני מקווה שעד אז נצליח לגשר על זה.

גאלב מג'אדלה: לא סליחה.

גאלב מג'אדלה: ב-19 זה לא דיון, שלא תהיינה אי הבנות.

גאלב מג'אדלה: אני מציע לכם לא לבחון אותי פעם נוספת, בחנתם אותי פעם אחת וזה לא עבד.

גאלב מג'אדלה: ב-19 לחודש אנחנו מתכנסים כאן כדי להצביע על החוק.

גאלב מג'אדלה: אני לא מתכוון לקיים שום דיון.

גאלב מג'אדלה: שלא תהיינה אי הבנות.

גאלב מג'אדלה: היום דנים, מהיום, מחמישי לחודש, עד ה-19 כל מי שירצה יפגוש את היועצת המשפטית, ידבר איתה, יסכים איתה, ישוחח איתה, יתאם איתה, אני ב-19 לחודש מעלה אותו להצבעה.

גאלב מג'אדלה: לא שומע שום דיונים.

גאלב מג'אדלה: מהיום שבועיים לא כדי שאנחנו נדון, מהיום שבועיים כדי שאתם תדונו יחד עם היועצת המשפטית.

גאלב מג'אדלה: תהיו ערניים מהיום עד ה-19.

גאלב מג'אדלה: זה היה הסיכום עם היועצת המשפטית של הכנסת הבוקר, ועם היועצת המשפטית של הוועדה ועם מנהלת הוועדה וזה חד משמעי וברור.

מיכאל נודלמן: אנחנו יכולים להסיר כל הדברים שאתם אומרים - - -

גאלב מג'אדלה: אנחנו אפשרנו את השבועיים האלה כדי לאפשר לייעוץ המשפטי לעשות עבודה ראויה, מעמיקה, כדי לאפשר לכל הגופים לשבת, להסכים על הסעיפים ולמצות את הדיון באופן הכי מסודר.

גאלב מג'אדלה: אני עכשיו יכול יחד עם איילת לעבור על הסעיפים ואנחנו נגמור את זה היום ונצביע.

גאלב מג'אדלה: אני לא רציתי היום לעשות את זה.

גאלב מג'אדלה: אנחנו בסעיף 12, אנחנו נגמור את זה תוך שעה וחצי.

גאלב מג'אדלה: לא לזה התכוונתי.

גאלב מג'אדלה: אני היום ממשיך לקרוא את הסעיפים, אנחנו מתחילים לדבר על זה, ב-19 לחודש אתם באים לכאן רק כדי להצביע.

רוני טלמור: אני רוצה להזכיר למי שלא זוכר את זה שהחלטה של ועדת שרים לחקיקה אחרי שהיה בעניין הזה דיון חוזר, הייתה לתמוך בהצעת החוק כמובן בכפוף לתיאום עם המשרד לאיכות הסביבה שעושה את זה בתיאום עם יתר המשרדים, אבל העמדה הייתה לתמוך בהצעה הזאת.

רוני טלמור: אני מקווה שחברי גם זוכרים מה הייתה עמדת הממשלה.

גאלב מג'אדלה: גבירתי, אני מודע לזה וזה מה שאמרתי ליועצת המשפטית של הכנסת הבוקר.

גאלב מג'אדלה: אני התחייבתי התחייבות מוסרית שזה יעלה לקריאה ראשונה לפני שידעתי שהכנסת תקצר את כהונתה מנובמבר למרץ.

גאלב מג'אדלה: ואני לא מתכוון לחזור בי מילה אחת מהתחייבותי, דבר שלא עשיתי בחיים הוא גם לא יקרה היום.

גאלב מג'אדלה: הממשלה מסכימה, חבר הכנסת נודלמן התפשר.

גאלב מג'אדלה: נתקיימו שלושה דיונים, מיצינו את המחלוקות.

גאלב מג'אדלה: הגענו להסכמות.

גאלב מג'אדלה: כדי שהייעוץ המשפטי יעשה עבודה ראויה הוא זקוק לעשרה ימים כי נפל חוק אויר נקי לישראל.

גאלב מג'אדלה: בתקופה הזאת הוא צריך לעבור גם קריאה ראשונה, כי יש עליו הסכמה רחבה, 50 וכמה חברי כנסת, וגם דבר שחשוב לישראל ולחברה הישראלית אז אנחנו ב-19 לא דנים ולא מתדיינים, בבקשה, אנחנו ממשיכים לקרוא את הסעיפים.

גאלב מג'אדלה: גברתי רצתה לומר משהו?

עינת ברכה: בשם חטיבת יבואני הצמיגים, קודם כל אנחנו בעד פיזור צמיגים - - -

גאלב מג'אדלה: את זה שמעתי בדיון הראשון לפני שלושה חודשים.

עינת ברכה: יש שני עקרונות שהזכיר עכשיו גם נציג האוצר שהם עקרונות שאני חושבת שכולם יכולים להסכים עליהם.

עינת ברכה: ראשית אנחנו רוצים שבחוק יהיה מנגנון אכיפה פנימי כלומר שהחוק יהיה כזה שיהיה מנגנון בתוכו כמו במכס או ברעיונות אחרים שהצענו שהוא יחול על כולם באופן שוויוני ולא יקרה מצב שבסופו של דבר החוק הזה יפגע דווקא בחברות שהן כן שומרות על החוק והן כן רוצות לפעול ולקדם ופועלות לפי החוק כולל לטובת איכות הסביבה.

עינת ברכה: דבר שני, עיקרון שני שאני חושבת שאי אפשר שלא להסכים עליו זה שהחוק צריך לבנות מנגנון כזה שהוא יהיה ישים בפועל.

עינת ברכה: כלומר זו לא חוכמה לחוקק משהו שיהיה מנותק מהמציאות עם קנסות ועם דברים שאי אפשר יהיה לעמוד בהם.

עינת ברכה: הדיונים שלנו עם האוצר היו למצוא את המנגנון והפתרון ברוח שני העקרונות האלה שאני חושבת שהם מקובלים על כולם.

עינת ברכה: אני חושבת שנכון שהוועדה כן תנחה, החוק כרגע לא עונה על העקרונות האלה.

עינת ברכה: המתכונת הנוכחית לא נותנת מענה לשני העקרונות האלה.

עינת ברכה: אני חושבת שבפרק הזמן שנוצר צריך להנחות שתיקונים שיהיו בחוק ייעשו ברוח הפתרונות האלה והעקרונות האלה.

גאלב מג'אדלה: עורכת דין ברכה, אני רוצה לומר באופן הכי ברור, אנחנו עכשיו נקרא את הסעיפים, נסיים את הקריאה.

גאלב מג'אדלה: יש לך השגה על סעיף מסוים בנושא מסוים שכרגע השמעת אותו, וגם השמעת אותו בשני הדיונים הקודמים, אני לא נכנס לשום סמטה, לא מתכוון לרדת מכביש 6, יש לך מה להגיד בסעיף זה, יש את חבר הכנסת המציע, יש את היועצת המשפטית, יש את משרדי הממשלה.

גאלב מג'אדלה: תשבו כמה שאתם רוצים תגיעו להסכמה לפני ה-19 לחודש.

גאלב מג'אדלה: אני לא מציע את החוק, זה לא חוק שלי, יש לו מציע, אני אפילו לא בין קבוצת החברים חבריי הכנסת שנמנים על הצעת החוק.

גאלב מג'אדלה: כל מה שאת רוצה את רשאית וזכאית לעשות כל מה שצריך לעשות בתקופה הזאת.

עופר בר-און: עוד לפני שניגע בסעיפי החוק שעל הפרק אני רוצה להזכיר שאנחנו מקדמים בברכה כל יוזמה למיחזור של צמיגים.

עופר בר-און: כפי שכבר אמרנו בישיבות קודמות של הוועדה, יש יוזמות שונות, קונספציות שונות לקידום המיחזור של צמיגים בישראל אחרי גמר השימוש בהם.

עופר בר-און: אבל הדרך הנאותה צריכה להיות כזו שגם הציבור יוכל לעמוד בחוק, גם המדינה תוכל לאכוף אותו וגם לא יצא הציבור ניזוק.

עופר בר-און: איך יכול לצאת הציבור למשל ניזוק?

עופר בר-און: אם הצעת חוק יש לה עלות מבחינת המשק, מבחינת הגורמים המעורבים, עלות גבוהה במיוחד, יצא בסופו של דבר הציבור שבא לקנות צמיג והסתבר שהצמיג מחירו יעלה וירקיע שחקים, יצא הציבור ניזוק.

עופר בר-און: רובנו שומעים ברדיו את הפרסומות של משרד התחבורה.

גאלב מג'אדלה: זו לא בעיה, תשלבו ידיים, אתם שהציבור קליינט שלכם, תשלבו ידיים ותבואו לקראת הציבור ותוזילו את העלויות.

גאלב מג'אדלה: במקום שאליאנס ירוויח בשנה במחזור נגיד 130 מיליון דולר, שירוויח 100 מיליון דולר.

גאלב מג'אדלה: ואותו דבר אירגונים אחרים, תורידו את העלויות, תרוויחו פחות, שלא תפסידו חלילה וחס והכל בא על תיקונו, אין בעיה, מאה אחוז, מקובל עלי.

גאלב מג'אדלה: אליאנס שכנים שלי, לא רוצה לפגוע בהם.

גאלב מג'אדלה: עשה לי טובה גדולה, גם כשהפסדתם הייתי בהפגנה שלכם בשנות ה-90, אסור להתמסכן, עזבו אתכם מהאזרח.

גאלב מג'אדלה: היחידי שמשלם את כל המחירים בסופו של דבר זה האזרח.

גאלב מג'אדלה: כולם עושים טעויות מהממשלה ועד למטה בסוף מי שמשלם את המחיר זה האזרח, תמיד, לא רק בצמיגים.

גאלב מג'אדלה: עזבו אתכם עכשיו מהאזרח.

גאלב מג'אדלה: האזרח בסופו של דבר הוא ישלם את המחיר.

גאלב מג'אדלה: מה שאני אומר לך וגם אמרתי לך פעם קודמת.

גאלב מג'אדלה: האזרח תעזבו אותו כי אף אחד לא דואג לו.

גאלב מג'אדלה: כל אחד מכם דואג לעצמו.

גאלב מג'אדלה: אתה דואג לאליאנס, הוא דואג לארגון שלו, היא דואגת לארגון שלה, לאזרח לא דואגים, לצערי הרב.

גאלב מג'אדלה: לא רק במקרה הזה, בכל המקרים.

גאלב מג'אדלה: אני הוכחתי פה שתמיד האזרח משלם את המחיר והוא היחידי שלא צריך לשלם את המחיר.

גאלב מג'אדלה: רוצה שאני אתן לך עוד 5 דוגמאות?

גאלב מג'אדלה: אני יכול לתת לכך.

גאלב מג'אדלה: אלה שמקבלים משכורת שמנה ויושבים בכסא ולא עושים תפקידם נאמנה לטובת האזרח, הם שצריכים לשלם את המחיר ולא האזרח.

גאלב מג'אדלה: עד עכשיו האזרח שילם את המחיר תמיד.

גאלב מג'אדלה: אז בוא נקצר את הדיון.

גאלב מג'אדלה: אין דיון עכשיו, עכשיו קוראים את הסעיפים.

גאלב מג'אדלה: אני מציע שכל אחד לא יחזור על מה שאמר ב-3 דיונים הקודמים.

גאלב מג'אדלה: בואו נתקדם, אם אתם רוצים להקל על האזרח, תורידו את המחירים, אם אתם רוצים את טובת האזרח.

גאלב מג'אדלה: אתמול הייתי אורח בבית כלא.

גאלב מג'אדלה: נכנסתי לקנטינה, שאל מפקד הכלא את האחראי על הקנטינה כמה עולה החבילה הזאת.

גאלב מג'אדלה: אמר לו, 10 שקל ו-40 אגורות.

גאלב מג'אדלה: בחוץ, בסופרמרקט זה עולה פחות שקל וחצי.

גאלב מג'אדלה: למה?

גאלב מג'אדלה: כי יש קבלן באמצע שמספק להם את המזון לקנטינות.

גאלב מג'אדלה: אמרתי למפקד הכלא, למה שהקבלן הזה ירוויח 30 אחוז?

גאלב מג'אדלה: למה שאתה לא יספקו לך ישירות ואתה תרוויח 5 אחוז ותחסוך לאסיר 25 אחוז.

גאלב מג'אדלה: ה-5 אחוז האלה יחזיקו לך את המקום.

גאלב מג'אדלה: הרי בלאו הכי האסירים מנהלים את זה.

גאלב מג'אדלה: רק המנהל הוא מטעמכם.

גאלב מג'אדלה: האסירים עושים את הכל.

גאלב מג'אדלה: ה-5 אחוז הזה יחזיק לך את החשמל, המים, את המקום, את התקורה ואת השכר של המנהל של הקנטינה, ועוד תרוויח קצת ותחסוך 25 אחוז לאסיר.

גאלב מג'אדלה: אבל על האסיר אף אחד לא חושב.

גאלב מג'אדלה: יותר קל קבלן, נוח, לא שובר את הראש, פחות מטלה, פחות כאבי ראש.

גאלב מג'אדלה: כולם מורידים מעצמם אחריות כי זה עולה בסופו של דבר למי?

גאלב מג'אדלה: לאזרח.

גאלב מג'אדלה: תודה רבה.

עופר בר-און: הדוגמא של אדוני בדיוק ממחישה את הצעת החוק הזאת.

גאלב מג'אדלה: אני לא מתכוון לשמוע את ההרצאה שלך פעם רביעית, שמעתי אותך.

גאלב מג'אדלה: פעם קודמת הרצית כאן הרצאה מאלפת, מכיר אותה.

גאלב מג'אדלה: אתה רוצה שאני אחזור עליה?

עופר בר-און: אני אשמח, אני רק חושב שהדברים לא קיבלו - - -

גאלב מג'אדלה: תודה רבה.

גדעון דרורי: סך הכל קילו למחזר עולה שקל, צמיג שוקל 10 קילו.

גדעון דרורי: 10 שקל מתוך 200 שקל זה לא כזה אסון לאזרח.

גאלב מג'אדלה: זה לא נורא.

ביירך לב: אני לא רוצה לשכנע בעד החוק הזה או נגד החוק הזה.

גאלב מג'אדלה: זה כבר מאוחר אדוני.

ביירך לב: אני רק רוצה לתת קצת אינפורמציה על המצב בעולם.

ביירך לב: בשנת 2001 החוקים האלה היו מקובלים באירופה המערבית וארה"ב וקנדה.

ביירך לב: עכשיו ב-2005 הם מקובלים גם באירופה המזרחית, בפולין, ברוסיה באוקראינה, בדרום אמריקה וגם באפריקה.

גאלב מג'אדלה: אז אנחנו קלענו לדעת חכמים שמחוקקים חוק, הולכים בעקבות אחרים שהם יותר חכמים.

ביירך לב: אני חושב שזה רק אינפורמציה לדיון אבל אני רוצה להגיד שבשנת 2007 אם לא יהיה מקובל החוק הזה מדינת ישראל תהיה מדינה בודדה בעולם שלא יהיה לה מיחזור.

גאלב מג'אדלה: אנחנו לא רוצים להיות בודדים בעולם.

ביירך לב: שטכנולוגיה שלנו משתמשים עכשיו בהודו, בארה"ב, טכנולוגיה ישראלית אבל לא משתמשים בארץ משום שזה לא רווחי בלי החוק הזה.

גאלב מג'אדלה: חס וחלילה.

איילת עציון: את סעיף המטרה סיכמנו להשאיר לסוף על מנת שנראה אם אין שינויים.

איילת עציון: אני חושבת שכדאי שנקריא אותו כי המטרה נשארת, הרציונל הוא אותו רציונל, אם יהיו שינויים, דקויות קטנות, אנחנו נוכל להחיל אותם, אין שום בעיה.

איילת עציון: סעיף המטרה אומר כך.

איילת עציון: מטרה 2.

איילת עציון: מטרתו של חוק זה להסדיר סילוק ומיחזור של צמיגים באופן שיבטיח הגנה על הסביבה ומניעת מפגעים, ובכלל זה שריפה בלתי מבוקרת ותוך צמצום ההטמנה של צמיגים באתרי פסולת.

איילת עציון: את סעיף 3 כבר אישרנו לגבי יעדי סילוק ומיחזור.

איילת עציון: אני רוצה רק להוסיף לפרוטוקול שהגיעו לאיזושהי הסכמה שלגבי יבואן רכב מדובר ב-20 אחוז מהיעדים.

גדעון דרורי: רציתי לדבר על הנושא של השריפה הבלתי מבוקרת.

גדעון דרורי: הייתה ועדה ציבורית בנושא של שריפת צמיגים שפסלה שריפת צמיגים עקב הפגיעה באיכות הסביבה.

גדעון דרורי: אני רוצה להבין, אם אני אמור להיות יזם ולהקים חברה, מפעל בהשקעה למיחזור צמיגים, אני רוצה לדעת שלא יקחו את כל הצמיגים עכשיו ויתנו לנשר לשרוף אותם, אם כן, אז אין לי מקום לשבת פה, ואפשר לקרוא לזה חוק נשר.

גדעון דרורי: אין תחרות.

גדעון דרורי: זה זיהום ואין לי שום בעיה עם זה אם המשרד לאיכות הסביבה למרות הוועדה הציבורית בא ואומר לקיים בעד שריפת צמיגים, שיגידו את זה פה בוועדה.

עזריאל פילרסדורף: המנכ"לית של המשרד לאיכות הסביבה הביעה את דעתה כבר בכמה הזדמנויות כולל בוועדה הציבורית, כולל כאן בישיבות, שעמדתו של המשרד היא שהשבת צמיגים לאנרגיה בצורה מבוקרת, היא רואה את זה בהחלט כהשבה.

עזריאל פילרסדורף: כלומר, שימוש בצמיגים כדלק חלופי הוא בהחלט השבה והמשרד מעודד את הדברים האלה, הייתה פה הצהרה של המשרד בעניין הזה.

הדס פיקסלר: קודם כל דוח המבקר אמר שסעיף המטרות הוא סעיף כללי, זאת אומרת זה לא נועד פה לפרט מה בדיוק יעשו עם הצמיגים ואיזו כמות תלך לאיזו מטרה.

הדס פיקסלר: הנושא של מניעת שריפה בלתי מבוקרת, הכוונה היא למנוע מפגעים של שריפות שהיום אנחנו רואים שצמיגים נשרפים בגלל שהם נמצאים בשולי הדרכים, ואין הכוונה לשריפה בטכנולוגיה או במפעל זה או אחר.

גאלב מג'אדלה: בקריאה שנייה ושלישית בסעיף המטרה יכולים לעשות שינויים?

איילת עציון: כן.

גדעון דרורי: רק השאלה היא האם המשרד לאיכות הסביבה בעד שריפת צמיגים?

גדעון דרורי: אם כן אני צריך לדעת.

גדעון דרורי: אני מפסיק להשקיע כסף, לא מקים מפעל כי נשר יכולים לשרוף את כל הצמיגים.

אלעד עמיחי: למשרד לאיכות הסביבה אין מניעה להפיק אנרגיה, להשתמש בצמיגים להפקת אנרגיה תוך כדי הבטחה של שמירה על איכות הסביבה באופן הכי מובהק שיש, כשתפקידנו יהיה לשמור על כך.

גדעון דרורי: אבל יש ועדה ציבורית שקבעה שזה מסוכן.

אלעד עמיחי: ועדה ציבורית היא ועדה ציבורית שקבעה לנושא ספציפי ומסוים - - -

גדעון דרורי: שנשר שורפת.

אלעד עמיחי: לא, הוועדה הציבורית דנה במקום ספציפי, בסיטואציה ספציפית ולא דנה בטכנולוגיה כללית, זה הכל.

אלעד עמיחי: זה הדיונים של הוועדה, היא לא קבעה לגבי הטכנולוגיה בכלל בעולם של שריפת צמיגים.

אלעד עמיחי: היא דנה לגבי בעיה אחת ספציפית שהייתה במקום מסוים עם אוכלוסייה מסוימת, עם מפעל מסוים.

גאלב מג'אדלה: וזה לא חל על הכלל.

אלעד עמיחי: לא, בכלל לא.

ניר קדמי: אני רוצה רק להוסיף משפט אחד שפתאום אני רואה שכולם נורא דואגים שלא יהיה להם פרנסה מהם, זאת אומרת שהחוק כנראה טוב.

ניר קדמי: הוא רוצה לשרוף, אתה רוצה למחזר, יהיה פתרון לצמיגים נראה לי.

גאלב מג'אדלה: תודה רבה, עורכת דין ברכה בבקשה.

עינת ברכה: אני רוצה להתייחס להערה לגבי יבואני רכב, כי כשרכב נכנס לארץ יש עליו 5 צמיגים, זה בדיוק אותם צמיגים שמכניסים יבואני הצמיגים, ואנחנו לכל אורך הדיונים פה דיברנו על זה שצריך להתייחס בשוויון ואין שום מקום להבחנה בין צמיגים שנכנסים לרכב וצמיגים שנכנסים על ידי יבואן צמיגים וצריך להיות דין אחד.

עינת ברכה: החוק אמור לתת פיתרון כולל ומקיף לכל הצמיגים שנכנסים למדינת ישראל, לא משנה על ידי מי, לא משנה באיזה אופן.

עינת ברכה: זה נושא שכבר עלה וסוכם בישיבות קודמות.

יוסף נעים: יש פה טעות קטנה ואני חייב לתקן.

יוסף נעים: יבואני הרכב מכניסים אמנם צמיגים עם 5 גלגלים אבל מרגע שהאוטו נכנס לארץ היבואנים גם לא מרשים להם לטפל בצמיגים.

יוסף נעים: אנחנו נטפל, אנחנו ניתן זיכוי, אנחנו נטפל בפגמים, אנחנו נטפל בכל כי הם רוצים לאכול את העוגה, היבואנים והיצרנים, יבואני הצמיגים אני מתכוון.

יוסף נעים: יבואני הרכב ההפך.

יוסף נעים: הם בעד היום, הם אומרים ככה.

יוסף נעים: אני מרשה לעצמי להגיד משהו בשמו - - -

גאלב מג'אדלה: יש קואליציה מוסכים ויבואנים.

יוסף נעים: אין קואליציה כי פה יבואני הצמיגים מטעים אותנו.

יוסף נעים: הם רוצים לאכול את כל העוגה וכזה מגיע לחלק את העוגה בעלויות, אז הם רוצים לשתף את כולנו.

יוסף נעים: זה לא ככה.

יוסף נעים: או שהם מביאים צמיגים ומטפלים בצמיגים או שכמו שהיבואנים מביאים על הרכב צמיגים, יהיה מותר להם גם להכניס יבוא צמיגים לארץ וגם הם יפעילו את הצמיגים, זאת אומרת לחלק את העוגה שגם אנחנו הצמיגאים נהנה מזה.

גאלב מג'אדלה: עורכת דין ברכה, הסיכום הזה 20 אחוז נבע מההבנות וההסכמות בין הגורמים כדי לאפשר חלוקה הוגנת, צודקת שאף פעם היא לא תהיה אבל משתדלים כמה שאפשר.

גאלב מג'אדלה: ככה אני זוכר בדיון האחרון שהיה.

יהודה רודד: בהמשך למה שנאמר.

יהודה רודד: ההגיון של חלוקה היא זאת.

יהודה רודד: כאשר יצרן או יבואן צמיגים מביא צמיג, בשלב מסוים ברגע שהוא מגיע לשוק, יש תמורתו צמיג ישן שאפשר לפנות אותו.

יהודה רודד: רכב חדש שעולה לכביש אין תמורתו צמיג ישן.

יהודה רודד: צמיג חדש מתוכנן לעבודה, ותקנו אותי, משהו כמו 80,000 ק"מ כלומר בממוצע, הצמיג מתיישן אחד בממוצע ל-20,000 ק"מ, שזה הממוצע השנתי.

יהודה רודד: כלומר הממוצע אומר שאנחנו יכולים לפנות במכסות צמיג שמתיישן אחד ברכב שזה 20 אחוז.

יהודה רודד: אחד מתוך 5 זה עשרים אחוז, זה המוטו.

עופר בר-און: אם הרעיון של העוסקים במלאכה הוא לסלק צמיגים ישנים מהשוק, השאלה מי יביא את הצמיג כבר לא מטריאלית.

עופר בר-און: מה זה משנה מי הביא את הצמיג?

עופר בר-און: צה"ל הביא את הצמיג, אגד הביא את הצמיג, יבואן הביא את הצמיג, יבואן רכב הביא את הצמיג או יצרן הביא את הצמיג.

עופר בר-און: איזה היגיון יש לאבחנה בין מי הביא את הצמיג לשוק.

עופר בר-און: אם זה ההיגיון שרוצים להוציא צמיג שנכנס ורוצים להטיל את זה על מי שהכניס, אז לא צריכה להיות הטבה לאיש, צריך להיות שוויון בין כולם.

עופר בר-און: הבעיה מתחילה כשמתחילים בחוסר שוויון לדון בחוק הזה.

גאלב מג'אדלה: תודה, עורכת דין ברכה.

עינת ברכה: יש פה מטרה פשוטה והגיון הכי פשוט.

עינת ברכה: כל צמיג שנכנס מתכלה מתי שהוא.

עינת ברכה: וכל אחד צריך להיות אחראי לפי הכמות שלו.

עינת ברכה: אני לא רואה שום טיעון אחר שיכול לשנות את זה.

גאלב מג'אדלה: תסכימי איתי שמה שנאמר על ידי המוסכים וארגוני הרכב שיש בזה הגיון מסוים.

גאלב מג'אדלה: אני לא יודע אם זה 20 אחוז או משהו אחר - - -

עינת ברכה: הרכב שנכנס עם 5 צמיגים הם מתכלים, צריך למחזר אותם.

גאלב מג'אדלה: הטיעון שלהם הוא טיעון שיש לו בסיס.

גאלב מג'אדלה: יכול להיות שזו אפלייה לתיקון עיוות.

גאלב מג'אדלה: אני לא יודע להגדיר את זה כרגע.

גאלב מג'אדלה: מה שאני מציע, שבשבוע הזה, ב-10 ימים האלה תנסו לשכנע אחד את השני כדי שתהיה לא רק הוגנות מסוימת אלא גם הסכמה על בסיס חלוקה נכונה, תודה רבה.

ניר קדמי: כל העניין הזה של קצב התכלות של הצמיגים.

ניר קדמי: יבואני הצמיגים מכניסים צמיגים, מחליפים חדש תמורת ישן ואז אתה יכול להכניס את זה בתוך מכלול של שנה.

ניר קדמי: יבואני המכוניות מביאים את הצמיגים 5 במכה אחת ומחליפים אותם על פני מספר שנים.

ניר קדמי: לכן כל הדיון כרגע הוא בקצב, אם אתה מוריד להם את זה ל- 20 אחוז, אתה צריך אולי להגיד להם 20 אחוז בשנה אבל הם יצטרכו להשלים את זה בהמשך.

ניר קדמי: כי מה יהיה עם 4 הצמיגים הנוספים?

עופר בר-און: ואם יחליפו לרכב את כל ארבעת הצמיגים - - -

גדעון דרורי: אדוני, היה כאן רעיון בזמנו על המכס שעל כל צמיג שנכנס, אם זה יבואן רכב או יבואן צמיגים,איזשהו יבואן, צריך לשלם למפעל למיחזור צמיגים או למי שממחזר איזשהו תשלום ומראה את זה לאיכות הסביבה, ואז אין איפה ואיפה.

גדעון דרורי: לי זה לא משנה אבל זה היה הרעיון הכי פשוט.

גדעון דרורי: כל צמיג שנכנס צריך מיחזור, אז מה זה משנה?

גאלב מג'אדלה: בשביל זה נתנו לכם 10 ימים שתוכלו את הדברים האלה ללבן יחד עם היועצת המשפטית וביניכם.

גאלב מג'אדלה: לנו ככנסת אין עניין להפלות מישהו לטובה או לפגוע במישהו.

גאלב מג'אדלה: לנו יש עניין לתת את השירות הטוב ביותר לאזרח.

גאלב מג'אדלה: להבטיח שצמיג שיוצא מכלל שימוש, לא יפגע באיכות החיים שלנו.

גאלב מג'אדלה: איך נעשה אותו ומה נעשה אותו, כל אחד מכם צד בעניין.

גאלב מג'אדלה: אנחנו לא כופים שום דבר, אנחנו פתוחים לכל דבר.

גאלב מג'אדלה: תסתכלו בראייה כללית מול כל הדברים ותגיעו להבנות ביניכם.

גלעד אוסטרובסקי: אני לא לגמרי הבנתי את המנגנון של ה-20 אחוז אבל התייחסות עקרונית.

גלעד אוסטרובסקי: על פניו אני מוצא פגם בהתייחסות לא שוויונית ואפלייה.

גלעד אוסטרובסקי: אני מוכרח להגיד גם שבמילא מנגנון איסוף הישנים תמורת חדשים מתבצע בתיקריות וכל הצמיגים מגיעים לתיקריות והמנגנון הכלכלי שיעמוד על מנת לאסוף ולמחזר, תקף גם לגבי הצמיגים שהובאו ברכבים.

גלעד אוסטרובסקי: כל המנגנונים של חוקי אחריות יצרן, כולל למשל פסולת אלקטרונית, זה אותו דבר בדיוק.

גלעד אוסטרובסקי: כלומר יצרן, פיליפס, שמכניס מוצר לשוק, טייפרקורדר, הוא לא אוסף אותו תמורת אחד לאחד אבל חלה עליו חובה למחזר.

גלעד אוסטרובסקי: כלומר העיקרון הזה קיים גם במוחזרים שאיסופם הרבה יותר מורכב מאשר צמיגים ורכבים.

גלעד אוסטרובסקי: אני כמובן בעד הידברות ולנסות לפתור את זה אבל אני חושב שהעיקרון של השוויוניות והאי אפלייה הוא חשוב מאוד.

איילת עציון: אני אקריא עכשיו את סעיף 4 שעוסק באיסור הטמנה.

איילת עציון: (א) החל מהשנה השביעית מכניסת החוק לתוקף, לא יטמין אדם צמיגים שלמים, חתוכים או גרוסים באתר לסילוק פסולת.

איילת עציון: בסעיף זה "אתר לשימוש פסולת" - מקום המשמש לסילוק או לפינוי של פסולת, בין שהוא מוסדר ובין שאינו מוסדר.

איילת עציון: (ב) על אף האמור בסעיף קטן (א), יהיה הממונה רשאי לאשר בכתב הטמנת תוצרי לוואי של תהליך מיחזור צמיגים או שימוש בצמיגים גרוסים כתשתית באתר לסילוק פסולת.

איילת עציון: ציינתי בתחילת הדיון ואני אציין שוב שהייתה איזושהי בעייתיות למשרד המשפטים שהיא כבר לא קיימת והם החליטו שהם מאשרים את הסעיף הזה מבחינתם.

גאלב מג'אדלה: מאושר, פה אחד.

גאלב מג'אדלה: מיכאל אתה בעד?

מיכאל נודלמן: כן.

איילת עציון: את סעיף 5 כבר אישרנו לכן אני אעבור לסעיף 6 שעוסק בחובות דיווח.

איילת עציון: (א) יצרן או יבואן ידווח לממונה אחת לשנה, ולא יאוחר מתום 60 יום לאחר סיום השנה שלגביה מוגש הדיווח כלהלן- (1) מספר הצמיגים ששיווק בישראל באותה שנה ומשקלם.

איילת עציון: (2) מספר הצמיגים שאסף, שסילק ושמיחזר באותה שנה, גודלם ומשקלם, ועל הדרכים בהן פעל לסילוקם ולמיחזורם.

איילת עציון: לעניין סעיף קטן זה, רשאי הממונה לקבוע, בהודעה בכתב, את יחס ההמרה בין משקל הצמיגים למספרם.

איילת עציון: (ב) דיווחים כאמור בסעיפים קטנים (א) ו- (ב) יוגשו כשהם מאושרים בידי רואה חשבון.

איילת עציון: את 7 כבר אישרנו, נעבור לסעיף 8.

איילת עציון: פינוי צמיגים משומשים מבית עסק.

איילת עציון: צמיגים משומשים יפונו מבית עסק באחת הדרכים הבאות.

איילת עציון: (1) העברה ליצרן או ליבואן או לגורם מטעם.

איילת עציון: (2) העברה למפעל למיחזור או לחידוש צמיגים בישראל.

איילת עציון: (3) העברה ליצוא לצורך שימוש חוזר במדינה אחרת.

איילת עציון: (4) העברה למחסן צמיגים המורשה על פי כל דין.

איילת עציון: (5) מכירה ללקוחות פרטיים לצורך שימוש חוזר.

איילת עציון: (6) העברה לאתר סילוק פסולת או לתחנת מעבר המורשים על פי כל דין, ובתנאי שהעברה כאמור לא תתבצע לאחר 7 שנים מיום כניסת החוק לתוקף.

איילת עציון: (7) בדרך אחרת שאושרה על ידי הממונה בכתב לעניין מסויים או בדרך כלל.

איילת עציון: רשימת אישורים שנתן הממונה תהיה פתוחה לעיון הציבור באתר האינטרנט של המשרד לאיכות הסביבה.

גדעון דרורי: הערה.

גדעון דרורי: פשוט, מה זה מפעל למיחזור באישור המשרד לאיכות הסביבה?

גדעון דרורי: אין הגדרה למה זה מפעל מיחזור.

יוסף נעים: יש הגדרה, מפעל לחידוש צמיגים זה תקן 1120 שאושר על ידי התחבורה.

גדעון דרורי: למיחזור, אין הגדרה לכך.

גדעון דרורי: אלעד עמיחי: מפעל זה מפעל, למיחזור מוגדר בהגדרות ולכן כל מפעל שעומד בתנאי רשיון עסק, הוא עובד כחוק ופועל למיחזור לפי הגדרתו בחוק הוא מפעל מיחזור.

גדעון דרורי: זו לא שאלה של טכנולוגיה?

גדעון דרורי: מה זה מיחזור, מה התוצאה?

גאלב מג'אדלה: יש הגדרה למיחזור.

הדס פיקסלר: אפשר אם רוצים להבהיר לכתוב מפעל מיחזור גם מורשה על פי כל דין, כמו שכתוב גם במחסן צמיגים.

איילת עציון: אפשר, אין עם זה בעיה.

גאלב מג'אדלה: אם זה יוציא אותך בהרגשה טובה ותהיה שקט אנחנו מקבלים את זה, הכוונה ברורה.

עופר בר-און: סעיף 8 הוא סעיף חשוב, למרות זאת הכותרת שלו לא אומרת אל מי הוא מדבר.

עופר בר-און: כתוב פה צמיגים משומשים יפונו.

עופר בר-און: זה חוק עם משמעויות פליליות.

עופר בר-און: מי צריך לפנות את הצמיגים?

הדס פיקסלר: זו הייתה הערה שהייתה בישיבה הקודמת ואם הנוסח יפתור את הבעיה שיהיה כתוב שבעל בית עסק יפנה צמיגים בבית העסק באחת מהדרכים הבאות, ניתן להגיד.

גאלב מג'אדלה: בסעיף 3 יש לי תשובה?

איילת עציון: זה היינו הך רק שזה סביל וזה פעיל.

עופר בר-און: סעיף 3 כתוב יצרן ויבואן יפעל לסילוק ולמיחזור, פה כתוב יפונו, אז ברור מי צריך לעשות.

איילת עציון: אוקי, זה ישונה.

איילת עציון: את סעיף 9 כבר אישרנו, גם את סעיף 10 ואת סעיף 11.

איילת עציון: אנחנו נעבור להקריא את סעיף 12, כניסה למתקן ביטחוני.

איילת עציון: ממונה או מפקח כאמור בסעיפים 7 (ב), 10 (ב) ו- 11(ב), לא יכנס למקום המוחזק על ידי מערכת הביטחון אלא ברשות שר הביטחון או מי שהוא הסמיך לעניין זה.

איילת עציון: לעניין זה - "מערכת הביטחון" - צה"ל, משרד הביטחון ויחידות סמך של משרד הביטחון.

איילת עציון: סעיף 13 קנס אזרחי.

איילת עציון: (א) לא עמד יצרן או יבואן ביעדי הסילוק או המיחזור האמורים בסעיף 3, רשאי הממונה להטיל עליו קנס אזרחי בסך 20 שקלים בשל כל צמיג שלא סולק או מוחזר בהתאם ליעדים אלה.

איילת עציון: (ב) היה לממונה יסוד סביר להניח כי אדם עשה אחד מאלה, רשאי הוא להטיל עליו קנס אזרחי בסך 50 אחוזים מהקנס הקבוע בגין עבירה לפי סעיף 17 (א).

איילת עציון: (1) לא הגיש דיווח לפי הוראות סעיף 6.

איילת עציון: (2) לא ניהל רישום לפי הוראות סעיף 7 (א) או סעיף 10 (א).

איילת עציון: אנחנו נעבור לסעיף 14.

עופר בר-און: אפשר להעיר הערה?

גאלב מג'אדלה: אני בעד שתעירו, אבל אני מציע שכדי שהייעוץ המשפטי יעשה עבודה נכונה וגם אתם תהיו שקטים ורגועים, אני מציע שהיום בתום הדיון, עד יום רביעי, אפילו יום שני הבא, תעבירו את כל ההערות המהותיות שלכם שאנחנו שמענו, לייעוץ המשפטי ושיתקיים ביניכם דיון, כל אחד יבוא בצורה מסודרת.

גאלב מג'אדלה: לדעתי זה הרבה יותר ענייני.

גאלב מג'אדלה: כי הפרוטוקול יגיע בעוד 3 שבועות, אחרי שנאשר את ההצעה לקריאה ראשונה, אבל אם נניח היום, חוזר אליאנס למשרדו ושולח אלינו, לסעיף זה ההערה שלי היא כזאת ולסעיף זה ההערה שלי היא כזאת, לדעתי הייעוץ המשפטי כשיתכונן לישיבה בין כל הגורמים כדי להגיע להסכמות לפני ה-19 לחודש, יהיה לו הרבה יותר נוח לעבוד.

עופר בר-און: ברצון, אין בעיה.

גאלב מג'אדלה: אבל מצידי להיפך, נשמח לשמוע וגם תגובה, אבל אני אומר, זה בנוסף.

עופר בר-און: לסעיף 13 שאם ישנה נורמה שעכשיו אנחנו מתקנים אותה מגדירים אותה בסעיף 8 שבעל בית עסק יפנה צמיגים וכו', הנורמה הזאת צריכה להופיע פה בסעיף 13 - - -

גאלב מג'אדלה: מה אומר חבר הכנסת נודלמן?

גאלב מג'אדלה: יש לך מה לומר?

מיכאל נודלמן: לא.

גאלב מג'אדלה: בבקשה הדס.

הדס פיקסלר: כשהכנו את מנגנון האכיפה כמובן בתיאום עם משרד המשפטים, עשינו שני מנגנונים.

הדס פיקסלר: מנגנון אחד זה מנגנון הקנס האזרחי שזה מיועד לעברות שבמהות שלהם הן יותר, האכיפה שלהם היא משרדית.

הדס פיקסלר: יש לנו בחוק הפיקדון דבר דומה.

הדס פיקסלר: לא מוגש דיווח למשל.

הדס פיקסלר: יש תוכנת מחשב שאומרת, חריגה בדיווח ואז יושב הממונה במשרדו ומוציא את הודעת הקנס האזרחי.

הדס פיקסלר: מצד שני יש לנו עברות שהאכיפה שלהן היא יותר בשטח.

הדס פיקסלר: למשל הולך הפקח בשטח, לא הממונה, הבדיקה של יעדים זה גם דבר שהוא יעשה, הוא יקבל דיווחים ויבדוק אותם אם עמדו ביעדים או לא עמדו.

הדס פיקסלר: האכיפה של עברות בשטח, מה עשתה הצמיגייה או לא עשתה עם הצמיגים, מי שיאכוף את זה זה הפקחים של המשטרה הירוקה שהיום הם בשטח ואז מה שאנחנו עושים, כמו שיש לרוב החוקים שלנו, גם לחוק הפיקדון, אחרי שהחקיקה עוברת בכנסת, אנחנו מעבירים צו בררות משפט וזה נותן סמכות לפקח בשטח.

הדס פיקסלר: כמו שהיום מישהו זרק סיגריה מרכב, אנחנו לא מציעים לו קנס אזרחי וזה עובר דרך הממונה עליו.

הדס פיקסלר: בן אדם מקבל קנס או ביד או הביתה.

הדס פיקסלר: קנס במנגנון, מנגנון שנקרא ברירה משפט כמו שיש בעברות תעבורה.

הדס פיקסלר: וזה הרעיון של ההפרדה לפי סוג העברות מה שאנחנו חשבנו ומשרד המשפטים הכין.

רוני טלמור: אני רוצה רק לציין לפרוטוקול וזה דבר שקל להסיר אותו גם לקראת קריאה שנייה ושלישית שהמינוח קנס אזרחי, יכול להיות שלפחות בחלק מהנושאים אני אבקש להחליף אותו לסכום כספי אבל כשנדע יותר טוב.

רוני טלמור: היו קצת שינויים בעקבות חקיקה בתקופה האחרונה אבל בכל מקרה אנחנו נעמוד על זה יותר בדיוק אחרי שגם נדע מה העברות וזה לא עניין שצריך לעכב.

הדס פיקסלר: עוד דבר שאני אעיר על משהו שחושבים שזאת סתירה, אנחנו כן עשינו בחלק מעבירות אפשרות שאם מישהו לא מרתיע אותו הקנס האזרחי, זאת אומרת, הוא אומר, אני אשלם ובסדר, תחפשו אותי.

הדס פיקסלר: אז אנחנו מוסיפים אפשרות ואותו מנגנון קיים לנו גם בחוק הפיקדון של עברה פלילית.

הדס פיקסלר: כלומר שאם מישהו יגיד, אני משיקולי מעדיף לשלם את הקנס ולהמשיך לבצע את העברות, עדיין תהיה אפשרות שהעברה תהיה עברה פלילית, אבל בעיקרון דרך המלך היא באמת לאכוף באמת באמצעות הקנסות האזרחיים בתקווה שזה יספיק ולא יהיה צריך למלא את אולמות בתי המשפט.

לינור אריאלי: השאלה היא למה הטלת הקנס האזרחי מנוסחת בלשון רשות, רשאי ולא חייב.

גאלב מג'אדלה: רוני, את רוצה להשיב?

רוני טלמור: כן, אני אומר בקצרה.

רוני טלמור: זה הנוסח שמקובל בכל הסעיפים המקבילים.

רוני טלמור: מדובר בשיקול דעת של רשות מינהלית, לדעתי יצאו בסכום שהוא סכום קבוע בניגוד לבית משפט שכשכתוב בחוק, עונש זה עונש מקסימלי.

רוני טלמור: פה לא מדובר בעונש מקסימלי, ה"רשאי" מיועד לאפשר איזושהי מידה של שיקול דעת בהטלה, בין השאר בהתחשב בנסיבות, זה משהו שמקובל בכל החוקים.

עופר בר-און: היבואנים והיצרנים שעליהם חלה חובת מיחזור חשופים פה גם לקנס אזרחי לפי סעיף 13 וגם לענישה פלילית לפי סעיף 17.

עופר בר-און: בה בשעה שהצמיגים כדי שיגיעו לידיהם בכלל חייבים לעבור דרך סעיף 8 שמחייב את הרשויות להוציא את הצמיגים מתחת ידם.

עופר בר-און: הרי הצמיגים צריכים להגיע איך שהוא ליבואנים וליצרן.

עופר בר-און: יחד עם זאת מסבירה לנו היועצת המשפטית של המשרד לאיכות הסביבה שהיא לא רואה לנכון להכניס את חובת הקנס האזרחי שהייתה מדרבנת את הצמיגיות, לשחרר את הצמיגיות, לתוך סעיף 13.

עופר בר-און: יוצא מצב אבסורדי.

עופר בר-און: אני כיצרן או כיבואן חשוף לשני סוגים של עונשים.

עופר בר-און: קנס אזרחי ולאישום פלילי.

עופר בר-און: יחד עם זאת, הפנצ'ריה, אין עליה את השוט הזה, ולכן, לפחות בסעיף 13 נראה לי הכי הגיוני שעובר פקח ורואה שיש בפנצ'ריה, בחצר, בערימה, צמיגים, והוא רוצה לעשות משהו מיידי כדי שהצמיגים האלה ייצאו משם לכיוונים שהחוק הזה מכוון, אין פה סנקציות, זה לא נראה לי הגיוני.

הדס פיקסלר: אני יכולה להשיב לזה, ואולי דברי לא הובנו נכון קודם.

הדס פיקסלר: פשוט זה המנגנון, שברירות משפט שנמסרות בשטח, הבן אדם יכול לבקש להישפט, עושים את זה באמצעות צווי ברירות משפט.

הדס פיקסלר: מכוח חוק סדר הדין הפלילי, ויש לנו צווים כאלה בכל החקיקה האחרת שלנו, ואת זה אפשר לחוקק אחרי שהחוק הראשי עובר.

הדס פיקסלר: לעומת זאת המנגנון של הקנס האזרחי נקבע בחוק עצמו.

הדס פיקסלר: ולמה שאמרת לגבי זה שחשופים לסנקציה כפולה, זה לא קיים.

הדס פיקסלר: זאת אומרת יש לנו הוראות, היועצת המשפטית של הוועדה עוד לא קראה אבל אם אדם הועמד לדין הוא לא ישלם גם קנס אזרחי על אותה עבירה.

גאלב מג'אדלה: מה שאני מציע, יש לנו עד סעיף 23 עוד כמה סעיפים שנותרו ולא דנו בהם.

גאלב מג'אדלה: יש אפשרות לקיים ישיבה נוספת ולעבור על הסעיפים.

גאלב מג'אדלה: ויש אפשרות טובה יותר, יעילה יותר לאפשר לכם עד יום חמישי הקרוב, שלא תהיינה אי הבנות, להעביר לנו בכתב את ההערות שלכם למה שהגענו ולמה שלא הגענו, בפקס או באימייל, לוודא שזה הגיע.

גאלב מג'אדלה: כל ההערות שלכם, כדי שבדיון שיתקיים בין כל הגופים שהעירו, עם המשרדים הנוגעים בדבר ועם הוועדה, אנחנו נוכל למצות את העניין לקראת הדיון ב-19 לחודש בהסכמה או לפחות נדע איפה אנחנו עומדים כדי שזה יעבור לקריאה ראשונה.

גאלב מג'אדלה: אני מודה לכולם, תודה רבה הישיבה נעולה.

גאלב מג'אדלה: סליחה, יחזקאל, רצית לומר משהו?

יחזקאל לביא: רק הערה אחת.

יחזקאל לביא: לגבי איחסון צמיגים, צריך לדעתי שייאמר במקום שאושר על פי חוק רישוי עסקים, הכוונה לחוק.

יחזקאל לביא: ולגבי סעיף 8 (7) במקום בהם יאשר הממונה שריפת צמיגים,ייעשה הדבר בתיאום ועל פי הוראות חוק רישוי עסקים או לחילופין בתיאום ובאישור שירותי הכבאות במקום.